CELEX: 52019PC0460
Language: sl
Date: 2019-10-11
Title: Predlog SKLEP SVETA o stališču, ki se v imenu Evropske unije zastopa v Odboru za storitve in naložbe, ustanovljenem na podlagi Celovitega gospodarskega in trgovinskega sporazuma (CETA) med Kanado na eni strani ter Evropsko unijo in njenimi državami članicami na drugi strani, v zvezi s sprejetjem pravil o mediaciji, ki jih uporabljata stranki v naložbenih sporih

EVROPSKA KOMISIJA
            Bruselj, 11.10.2019
            COM(2019) 460 final
            2019/0219(NLE)
            Predlog
            SKLEP SVETA
            o stališču, ki se v imenu Evropske unije zastopa v Odboru za storitve in naložbe, ustanovljenem na podlagi Celovitega gospodarskega in trgovinskega sporazuma (CETA) med Kanado na eni strani ter Evropsko unijo in njenimi državami članicami na drugi strani, v zvezi s sprejetjem pravil o mediaciji, ki jih uporabljata stranki v naložbenih sporih
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na sklep o stališču, ki se v imenu Unije zastopa v Odboru za storitve in naložbe, ustanovljenem na podlagi Celovitega gospodarskega in trgovinskega sporazuma (CETA) med Kanado na eni strani ter Evropsko unijo in njenimi državami članicami na drugi strani, v zvezi s predvidenim sprejetjem sklepa o pravilih o mediaciji, ki jih uporabljata stranki v naložbenih sporih.
            
            
               2.Ozadje predloga
            
            
               2.1.Celoviti gospodarski in trgovinski sporazum (CETA) med Kanado na eni strani ter Evropsko unijo in njenimi državami članicami na drugi strani
            
            
               Cilj Celovitega gospodarskega in trgovinskega sporazuma (CETA) med Kanado na eni strani ter Evropsko unijo in njenimi državami članicami na drugi strani (v nadaljnjem besedilu: Sporazum) je liberalizirati in olajšati trgovino in naložbe ter spodbujati tesnejše gospodarske odnose med Evropsko unijo in Kanado (v nadaljnjem besedilu: pogodbenici). Sporazum je bil podpisan 30. oktobra 2016 in se začasno uporablja od 21. septembra 2017.
            
            
               2.2.Odbor za storitve in naložbe 
            
            
               Odbor za storitve in naložbe, ki med drugim obravnava zadeve v zvezi s čezmejnimi naložbami, je ustanovljen s členom 26.2.1(b) Sporazuma. V skladu s členom 8.44.1 Sporazuma Odbor za storitve in naložbe zagotavlja forum, v okviru katerega se lahko pogodbenice posvetujejo o vprašanjih v zvezi s poglavjem osem (Naložbe) Sporazuma, vključno s težavami, ki se lahko pojavijo pri izvajanju poglavja osem (Naložbe) Sporazuma, in možnimi izboljšavami poglavja osem (Naložbe) Sporazuma, zlasti glede na izkušnje in razvoj drugih mednarodnih forumov ter v skladu z drugimi sporazumi pogodbenic. 
            
            
               V skladu s členom 26.2.4 Sporazuma Odbor za storitve in naložbe zaseda enkrat letno, razen če ni v Sporazumu določeno drugače ali če se sopredsednika ne odločita drugače. Dodatni sestanki se lahko skličejo na zahtevo katere koli pogodbenice ali Skupnega odbora CETA. Odboru za storitve in naložbe sopredsedujeta predstavnika pogodbenic. Svoj časovni razpored sestankov in dnevni red določi z medsebojnim soglasjem. Lahko določi in spremeni svoj poslovnik, če se mu zdi to ustrezno. Lahko predlaga osnutke sklepov, ki jih sprejme Skupni odbor CETA, ali sprejme odločitve, če je tako določeno v Sporazumu.
            
            
               V skladu s pravilom 10.2 poslovnika Skupnega odbora CETA in specializiranih odborov, vključno z Odborom za storitve in naložbe
                  1
               , lahko Odbor za storitve in naložbe v obdobju med sestanki sprejme sklepe ali priporočila s pisnim postopkom, če pogodbenici Sporazuma odločita z medsebojnim soglasjem. V ta namen sopredsednika v skladu s členom 7 članom Odbora za storitve in naložbe razpošljeta besedilo predloga v pisni obliki in določita rok, do katerega člani sporočijo pomisleke ali želene spremembe. Po preteku roka se v skladu s členom 7 pošlje obvestilo o sprejetih predlogih, ki se vključijo v zapisnik naslednjega sestanka.
            
            
               2.3.Predvideni akt Odbora za storitve in naložbe 
            
            
               Odbor za storitve in naložbe sprejme sklep o pravilih o mediaciji, ki jih uporabljata stranki v naložbenih sporih (v nadaljnjem besedilu: predvideni akt).
            
            
               Namen predvidenega akta je izvajati Sporazum z vzpostavitvijo mehanizma mediacije, da se s celovitim in hitrim postopkom s pomočjo mediatorja olajša sprejemanje sporazumnih rešitev med strankama v sporu v naložbenem sporu.
            
            
               Predvideni akt bo za pogodbenice zavezujoč. 
            
            
               3.Stališče, ki se zastopa v imenu Unije
            
            
               Kot je določeno v odstavku 6(f) skupnega interpretativnega instrumenta o Sporazumu, so se Evropska unija in njene države članice ter Kanada dogovorile, da bodo nemudoma začele nadaljnje delo v zvezi z izvajanjem določb Sporazuma o reševanju naložbenih sporov, tako imenovanim „sistemom sodišč za naložbe“
                  2
               .
            
            
               V skladu s členom 8.44.3(c) Sporazuma „[lahko] Odbor za storitve in naložbe [...] na podlagi sporazuma pogodbenic ter po izpolnitvi njunih ustreznih notranjih zahtev in dokončanju postopkov sprejme pravila o mediaciji, ki jih uporabljata stranki v sporu, kot je navedeno v členu 8.20“.
            
            
               Predvideni akt izvaja člen 8.44.3(c) Sporazuma z vključitvijo podrobnih pravil o začetku postopka mediacije (člen 3), imenovanju mediatorja (člen 4), postopku mediacije (člen 5), izvajanju sporazumne rešitve (člen 6), razmerju do reševanja sporov (člen 7), rokih (člen 8) in stroških (člen 9) postopka mediacije. Predvideni akt bo začel veljati na datum začetka veljavnosti Sporazuma (člen 10).
            
            
               Ta predlog je v skladu z drugimi pobudami o izvajanju sistema sodišč za naložbe v okviru sporazuma CETA. Komisija od junija 2018 sodeluje z državami članicami v Odboru Sveta za trgovinsko politiko za storitve in naložbe ter s Kanado pri svežnju štirih osnutkov sklepov o: 
            
         
         
            
               –pravilih, ki določajo upravne in organizacijske zadeve v zvezi z delovanjem Pritožbenega sodišča v skladu s členom 8.28.7 Sporazuma, 
            
            
               –kodeksu ravnanja za člane Sodišča, Pritožbenega sodišča in mediatorje v skladu s členom 8.44.2 Sporazuma, 
            
            
               –pravilih o mediaciji, ki jih uporabljata stranki v sporu, v skladu s členom 8.44.3(c) Sporazuma ter 
            
            
               –pravilih o postopku za sprejetje razlag v skladu s členom 8.31.3 in členom 8.44.3(a) Sporazuma.
            
            
               Nadaljuje se delo na drugih področjih izvajanja sistema sodišč za naložbe. Kot je določeno v odstavku 6(f) skupnega interpretativnega instrumenta o Sporazumu, “naj bi bilo [delo] zaključeno do začetka veljavnosti sporazuma CETA“.
            
            
               Zato je v zvezi s predvidenim aktom primerno določiti stališče, ki se v imenu Unije zastopa v Odboru za storitve in naložbe, da se zagotovi učinkovito izvajanje Sporazuma.
            
            
               4.Pravna podlaga
            
            
               4.1.Postopkovna pravna podlaga
            
            
               4.1.1.Načela
            
            
               V členu 218(9) Pogodbe o delovanju Evropske unije (PDEU) so predvideni sklepi o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Pojem „akti s pravnim učinkom“ vključuje akte, ki imajo pravni učinek po pravilih mednarodnega prava, s katerimi se ureja zadevni organ. Vključuje tudi instrumente, ki nimajo zavezujočega učinka v mednarodnem pravu, vendar lahko odločilno vplivajo na vsebino ureditve, ki jo sprejme zakonodajalec Unije
                  3
               .
            
            
               4.1.2.Uporaba v obravnavanem primeru
            
            
               Odbor za storitve in naložbe je organ, ustanovljen s sporazumom, in sicer s Celovitim gospodarskim in trgovinskim sporazumom (CETA) med Kanado na eni strani ter Evropsko unijo in njenimi državami članicami na drugi strani (v nadaljnjem besedilu: Sporazum).
            
            
               Akt, k sprejetju katerega se poziva Odbor za storitve in naložbe, je akt s pravnim učinkom. Predvideni akt bo v skladu s členom 26.2.4 Sporazuma za pogodbenici zavezujoč po mednarodnem pravu. 
            
            
               Predvideni akt ne dopolnjuje ali spreminja institucionalnega okvira Sporazuma.
            
            
               Postopkovna pravna podlaga za predlagani sklep je zato člen 218(9) PDEU.
            
            
               4.2.Materialna pravna podlaga
            
            
               4.2.1.Načela
            
            
               Materialna pravna podlaga za sklep iz člena 218(9) PDEU je odvisna predvsem od cilja in vsebine predvidenega akta, glede katerega se v imenu Unije zastopa stališče. Če ima predvideni akt dva cilja ali elementa in če je eden od teh ciljev ali elementov glavni, drugi pa postranski, mora sklep iz člena 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               4.2.2.Uporaba v obravnavanem primeru
            
         
         
            
               Glavni cilj in vsebina predvidenega akta se nanašata na skupno trgovinsko politiko.
            
            
               Zato sta materialna pravna podlaga za predlagani sklep člen 207(3) in prvi pododstavek člena 207(4) PDEU. 
            
            
               4.3.Sklep
            
            
               Pravna podlaga za predlagani sklep bi morala biti člen 207(3) in prvi pododstavek člena 207(4) v povezavi s členom 218(9) PDEU.
            
            
               5.Verodostojni jeziki in objava predvidenega akta
            
            
               Ker se bo z aktom Odbora za storitve in naložbe izvajal Sporazum na področju reševanja naložbenih sporov med vlagatelji in državami, ga je primerno sprejeti v vseh verodostojnih jezikih Sporazuma
                  4
                in ga po sprejetju objaviti v Uradnem listu Evropske unije.
            
            
               2019/0219 (NLE)
            
            
               Predlog
            
            
               SKLEP SVETA
            
            
               o stališču, ki se v imenu Evropske unije zastopa v Odboru za storitve in naložbe, ustanovljenem na podlagi Celovitega gospodarskega in trgovinskega sporazuma (CETA) med Kanado na eni strani ter Evropsko unijo in njenimi državami članicami na drugi strani, v zvezi s sprejetjem pravil o mediaciji, ki jih uporabljata stranki v naložbenih sporih
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije ter zlasti člena 207(3) in prvega pododstavka člena 207(4) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Sklep Sveta (EU) 2017/37
                  5
                določa podpis, v imenu Evropske unije, Celovitega gospodarskega in trgovinskega sporazuma (CETA) med Kanado na eni strani ter Evropsko unijo in njenimi državami članicami na drugi strani (v nadaljnjem besedilu: Sporazum). Sporazum je bil podpisan 30. oktobra 2016.
            
            
               (2)Sklep Sveta (EU) 2017/38
                  6
                določa, da se deli Sporazuma začasno uporabljajo, kar vključuje vzpostavitev Odbora za storitve in naložbe. Sporazum se začasno uporablja od 21. septembra 2017.
            
            
               (3)V skladu s členom 26.2.4 Sporazuma lahko Odbor za storitve in naložbe sprejme odločitve, če je tako določeno v Sporazumu.
            
            
               (4)Odbor za storitve in naložbe v skladu s členom 8.44.3(c) Sporazuma sprejme sklep o pravilih o mediaciji, ki jih uporabljata stranki v naložbenih sporih.
            
            
               (5)Za zagotovitev učinkovitega izvajanja Sporazuma je zato primerno določiti stališče, ki se v imenu Unije zastopa v Odboru za storitve in naložbe, na podlagi priloženega osnutka sklepa Odbora za storitve in naložbe o pravilih o mediaciji –
            
            
               SPREJEL NASLEDNJI SKLEP:
            
         
         
            
               Člen 1
            
            
               Stališče, ki se v imenu Evropske unije zastopa v Odboru za storitve in naložbe v zvezi s sprejetjem pravil o mediaciji, ki jih uporabljata stranki v naložbenih sporih, temelji na osnutku sklepa Odbora za storitve in naložbe, ki je priložen temu sklepu Sveta.
            
            
               Člen 2
            
            
               1.Sklep Odbora za storitve in naložbe se sprejme v vseh verodostojnih jezikih Sporazuma. 
            
            
               2.Sklep, ki ga sprejme Odbor za storitve in naložbe, se objavi v Uradnem listu Evropske unije.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        Sklep št. 001/2018 Skupnega odbora CETA z dne 26. septembra 2018 glede sprejetja njegovega poslovnika in poslovnikov specializiranih odborov (UL L 190, 27.7.2018, str. 13), ki je na voljo na spletišču GD za trgovino 
                  http://trade.ec.europa.eu/doclib/docs/2019/february/tradoc_157677.pdf
                  .
               
               
                  
                     (2)
                  
                        Skupni interpretativni instrument o celovitem gospodarskem in trgovinskem sporazumu (CETA) med Kanado ter Evropsko unijo in njenimi državami članicami (UL L 11, 14.1.2017, str. 3).
               
               
                  
                     (3)
                  
                        Sodba Sodišča z dne 7. oktobra 2014 v zadevi Nemčija proti Svetu, C-399/12, ECLI:EU:C:2014: 2258, točke 61 do 64. 
               
               
                  
                     (4)
                  
                        V skladu s členom 30.11 (Verodostojna besedila) Sporazuma je Sporazum sestavljen v dveh izvodih v angleškem, bolgarskem, češkem, danskem, estonskem, finskem, francoskem, grškem, hrvaškem, italijanskem, latvijskem, litovskem, madžarskem, malteškem, nemškem, nizozemskem, poljskem, portugalskem, romunskem, slovaškem, slovenskem, španskem in švedskem jeziku, pri čemer je vsaka različica enako verodostojna.
               
               
                  
                     (5)
                  
                        Sklep Sveta (EU) 2017/37 z dne 28. oktobra 2016 o podpisu, v imenu Evropske unije, Celovitega gospodarskega in trgovinskega sporazuma (CETA) med Kanado na eni strani ter Evropsko unijo in njenimi državami članicami na drugi strani (UL L 11, 14.1.2017, str. 1).
               
               
                  
                     (6)
                  
                        Sklep Sveta (EU) 2017/38 z dne 28. oktobra 2016 o začasni uporabi Celovitega gospodarskega in trgovinskega sporazuma (CETA) med Kanado na eni strani ter Evropsko unijo in njenimi državami članicami na drugi strani (UL L 11, 14.1.2017, str. 1080).
               
            
      
    ---documentbreak--- 
      
         
               EVROPSKA KOMISIJA
            Bruselj, 11.10.2019
            COM(2019) 460 final
            PRILOGA
            k
            predlogu sklepa Sveta
            o stališču, ki se v imenu Evropske unije zastopa v Odboru za storitve in naložbe, ustanovljenem na podlagi Celovitega gospodarskega in trgovinskega sporazuma (CETA) med Kanado na eni strani ter Evropsko unijo in njenimi državami članicami na drugi strani, v zvezi s sprejetjem pravil o mediaciji, ki jih uporabljata stranki v naložbenih sporih
            
               
         
         
            
               PRILOGA 
            
            
               OSNUTEK
            
            
               SKLEP ŠT. […/2019] ODBORA ZA STORITVE IN NALOŽBE
            
            
               z dne …
            
            
               o sprejetju pravil o mediaciji, ki jih uporabljata stranki v naložbenih sporih
            
            
               ODBOR ZA STORITVE IN NALOŽBE V OKVIRU SPORAZUMA CETA JE –
            
            
               ob upoštevanju člena 26.2.1(b) Celovitega gospodarskega in trgovinskega sporazuma med Kanado na eni strani ter Evropsko unijo in njenimi državami članicami na drugi strani (v nadaljnjem besedilu: Sporazum), 
            
            
               ob upoštevanju, da člen 8.44.3(c) Sporazuma določa, da lahko Odbor za storitve in naložbe v okviru sporazuma CETA sprejme pravila o mediaciji, ki jih uporabljata stranki v sporu, kot je navedeno v členu 8.20 (Mediacija) Sporazuma – 
            
            
               SPREJEL NASLEDNJI SKLEP:
            
            
               Člen 1
            
            
               Opredelitve pojmov
            
            
               V tem sklepu se uporabljajo naslednje opredelitve pojmov:
            
            
               (a)opredelitve pojmov iz člena 1.1 (Opredelitev pojmov splošne uporabe) poglavja ena (Splošna opredelitev pojmov in uvodne določbe) Sporazuma,
            
            
               (b)opredelitve pojmov iz člena 8.1 (Opredelitev pojmov) poglavja osem (Naložbe) Sporazuma, 
            
            
               (c)„dogovor za mediacijo“ pomeni dogovor v skladu s členom 3(4) tega sklepa ter
            
            
               (d)„mediator“ pomeni osebo, ki izvaja mediacijo v skladu s členom 8.20 (Mediacija) Sporazuma.
            
            
               Člen 2
            
            
               Cilj in področje uporabe
            
            
               Cilj mehanizma mediacije je olajšati sprejemanje sporazumnih rešitev s celovitim in hitrim postopkom s pomočjo mediatorja.
            
         
         
            
               Člen 3
            
            
               Začetek postopka
            
            
               1.Katera koli stranka v sporu lahko kadar koli zahteva začetek postopka mediacije. Taka zahteva se v pisni obliki naslovi na drugo stranko v sporu. 
            
            
               2.Če se zahteva nanaša na domnevno kršitev Sporazuma s strani organov Evropske unije ali organov držav članic Evropske unije in ni določena nobena tožena stranka v skladu s členom 8.21 (Določitev tožene stranke v sporih z Evropsko unijo ali njenimi državami članicami) Sporazuma, se naslovi na Evropsko unijo. Če se zahteva sprejme, je v odgovoru določeno, ali bo stranka v sporu v postopku mediacije
                  1
                Evropska unija ali zadevna država članica. 
            
            
               3.Stranka v sporu, na katero je naslovljena taka zahteva, zahtevo obravnava z naklonjenostjo ter jo sprejme ali zavrne v pisni obliki v desetih dneh od njenega prejema. 
            
            
               4.Če se stranki v sporu dogovorita o postopku mediacije, pisno podpišeta dogovor o mediaciji, ki določa pravila, o katerih sta se stranki v sporu dogovorili ter vključuje pravila iz tega sklepa. Dogovor za mediacijo lahko vključuje dogovor, da ne bosta začeli ali nadaljevali nobenih drugih postopkov reševanja sporov v zvezi s problemi ali spori v postopku mediacije: 
            
            
               (a)dokler postopek mediacije ne bo končan ali 
            
            
               (b)če stranki v sporu sprejmeta sporazumno rešitev.
            
            
               Dogovor v skladu s pododstavkom 4(b) se preneha uporabljati, če stranka v sporu ali obe stranki v sporu z dopisom pisno obvestita mediatorja in drugo stranko v sporu, s katerim prekineta postopek mediacije.
            
            
               Člen 4
            
            
               Imenovanje mediatorja
            
            
               1.Če se obe stranki v sporu dogovorita o postopku mediacije, se mediator imenuje v skladu s postopkom iz člena 8.20.3 Sporazuma. Stranki v sporu si prizadevata doseči dogovor o mediatorju v 15 dneh od prejema odgovora na zahtevo. Tak dogovor lahko vključuje imenovanje mediatorja izmed članov Sodišča, ustanovljenega v skladu s členom 8.27.2 Sporazuma, ali Pritožbenega sodišča, ustanovljenega v skladu s členom 8.28.3 Sporazuma.
            
            
               2.Stranki v sporu se lahko s pisnim soglasjem dogovorita o zamenjavi mediatorja. Če mediator odstopi, je nesposoben za nadaljnje delo ali drugače ne more več opravljati svojih dolžnosti, se v skladu s členom 8.20.3 Sporazuma in v skladu z odstavkom 1 imenuje nov mediator.
            
            
               3.Mediator ni državljan nobene od pogodbenic, razen če se stranki v sporu dogovorita drugače.
            
            
               4.Mediator v skladu s sklepom Odbora za storitve in naložbe v okviru sporazuma CETA o kodeksu ravnanja za člane Sodišča, Pritožbenega sodišča in mediatorje strankama v sporu pomaga doseči sporazumno rešitev. 
            
            
               Člen 5
            
            
               Pravila o postopku mediacije
            
            
               1.V desetih dneh od imenovanja mediatorja stranka v sporu, ki je začela postopek mediacije, pisno predstavi podroben opis problema mediatorju in drugi stranki v sporu. V 20 dneh po prejemu tega stališča lahko druga stranka v sporu predloži pisne pripombe na opis problema. Obe stranki v sporu lahko v opis ali pripombe vključita kakršne koli informacije, ki so po njunem mnenju pomembne. 
            
            
               2.Mediator lahko določi najprimernejši način za razjasnitev zadevnega problema. Mediator lahko organizira srečanja med strankama v sporu, se z njima skupaj ali posamezno posvetuje, za pomoč ali nasvet zaprosi ustrezne strokovnjake in zainteresirane strani ter zagotovi kakršno koli dodatno podporo, ki jo zahtevata stranki v sporu. Vendar se mediator pred naslovitvijo prošnje za pomoč ali nasvet na ustrezne strokovnjake in zainteresirane strani posvetuje s strankama v sporu. 
            
            
               3.Mediator lahko daje nasvete ali predlaga rešitev glede pomislekov strank v sporu, ki lahko ponujeno rešitev sprejmeta ali zavrneta ali pa se dogovorita o drugačni rešitvi. Vendar mediator ne odloča o skladnosti katerega koli spornega ukrepa s Sporazumom. 
            
         
         
            
               4.Postopek se izvede na ozemlju pogodbenice, ki je stranka v sporu, ali ob soglasju pogodbenic na kateri koli drugi lokaciji ali na drug način. 
            
            
               5.Stranki v sporu si prizadevata doseči sporazumno rešitev v 60 dneh od imenovanja mediatorja. Do sprejetja dokončnega dogovora lahko stranki v sporu preučita morebitne vmesne rešitve. 
            
            
               6.Na zahtevo strank v sporu jima mediator predloži pisni osnutek poročila o dejanskem stanju ter vanj vključi kratek povzetek (1) vsakega spornega ukrepa v tem postopku; (2) uporabljenih postopkov ter (3) vseh sporazumnih rešitev, ki so bile dosežene kot končni izid teh postopkov, vključno z morebitnimi vmesnimi rešitvami. Mediator strankama v sporu omogoči, da v 15 dneh predložita pripombe na osnutek poročila. Po proučitvi pripomb, ki jih stranki v sporu predložita v predpisanem roku, jima mediator v 15 dneh predloži pisno končno poročilo o dejanskem stanju. Poročilo o dejanskem stanju ne vključuje nobene razlage Sporazuma. 
            
            
               7.V skladu s členom 8.20.5 Sporazuma se postopek mediacije prekine z dopisom, s katerim stranka v sporu ali obe stranki v sporu pisno obvestita mediatorja in drugo stranko v sporu, in sicer na datum obvestila.
            
            
               Člen 6
            
            
               Izvajanje sporazumne rešitve
            
            
               1.Če sta stranki v sporu sprejeli sporazumno rešitev, vsaka od njiju sprejme potrebne ukrepe za izvedbo sporazumne rešitve v dogovorjenem roku.
            
            
               2.Stranka v sporu, ki izvaja rešitev, pisno obvesti drugo stranko v sporu o vseh postopkih ali ukrepih, ki jih je sprejela za izvedbo sporazumne rešitve.
            
            
               Člen 7
            
            
               Razmerje do reševanja sporov
            
            
               1.Postopek v okviru tega mehanizma mediacije naj ne bi bil podlaga za postopke reševanja sporov v okviru Sporazuma ali drugega sporazuma. Stranka v sporu se ne zanaša na v nadaljevanju navedeno niti tega ne predloži kot dokaz v takih postopkih reševanja sporov, prav tako tega ne presoja noben drug sodni organ: 
            
            
               (a)stališča, priznanja ali mnenja strank v sporu med postopkom mediacije;
            
            
               (b)dejstvo, da je stranka v sporu pokazala pripravljenost, da sprejme rešitev za ukrep, ki je predmet mediacije; 
            
            
               (c)nasvetov, predlogov ali mnenj mediatorja ali
            
            
               (d)vsebine osnutka ali končnega poročila o dejanskem stanju s strani mediatorja.
            
            
               2.Ob upoštevanju člena 3(4) tega sklepa mehanizem mediacije ne posega v pravice in obveznosti pogodbenic in strank v sporu iz oddelka F (Reševanje naložbenih sporov med vlagatelji in državami) poglavja devetindvajset (Reševanje sporov).
            
            
               3.Dogovor strank v sporu za mediacijo in vse sporazumne rešitve se objavijo. Različice, ki se razkrijejo javnosti, ne smejo vsebovati informacij, ki jih je stranka v sporu označila za zaupne. Razen če se stranki v sporu dogovorita drugače, so vse druge stopnje postopka, vključno s kakršnimi koli nasveti ali predlaganimi rešitvami, zaupne. Vendar lahko katera koli od strank v sporu javnosti razkrije, da se izvaja mediacija. 
            
            
               Člen 8
            
            
               Roki
            
            
               Vsak rok iz tega sklepa lahko stranki v sporu sporazumno spremenita. 
            
         
         
            
               Člen 9
            
            
               Stroški
            
            
               1.Vsaka stranka v sporu krije svoje stroške, ki nastanejo pri udeležbi v postopku mediacije.
            
            
               2.Organizacijske stroške, vključno s honorarjem in stroški za mediatorja, si stranki v sporu delita v enaki meri. Honorar mediatorja je enak honorarju, določenem za člane Sodišča v skladu s členom 8.27.14 Sporazuma. 
            
            
               Člen 10
            
            
               Začetek veljavnosti
            
            
               Ta sklep se objavi in začne veljati na dan začetka veljavnosti oddelka F (Reševanje naložbenih sporov med vlagatelji in državami) poglavja osem (Naložbe) Sporazuma, pri čemer si morata pogodbenici po diplomatski poti izmenjati pisna obvestila, ki potrjujejo, da sta izpolnili potrebne notranje zahteve in dokončali postopke.
            
            
               V …, dne …
            
         
         
            
                  
                     (1)
                  
                        Pojasniti je treba, da če se zahteva nanaša na obravnavo s strani Evropske unije, je stranka v sporu v postopku mediacije Evropska unija in je vsaka zadevna država članica v celoti vključena v mediacijo. Če se zahteva nanaša izključno na obravnavo s strani države članice, je stranka v sporu v postopku mediacije zadevna država članica, razen če zaprosi Evropsko unijo, da je stranka v sporu.